เปิดทางแบงก์ล้วงเครดิตบูโร
ธปท.ให้ใช้ทำบิ๊กดาต้าวิเคราะห์สินเชื่อได้อัตโนมัติ เจ้าของข้อมูลไม่ต้องเซ็นยินยอม
22 เม.ย. 2560

ธปท.ให้ใช้ทำบิ๊กดาต้าวิเคราะห์สินเชื่อได้อัตโนมัติ เจ้าของข้อมูลไม่ต้องเซ็นยินยอมโพสต์ทูเดย์ - บอร์ดเครดิตเปิดทางสถาบันการเงินใช้ข้อมูลผู้บริโภคในเครดิตบูโร ทำแบบจำลองด้านเครดิตได้อัตโนมัติ หวังลดความเสี่ยงให้กู้เมื่อวันที่ 21 เม.ย. 2560 ราชกิจจานุเบกษาเผยแพร่ประกาศคณะกรรมการคุ้มครองข้อมูลเครดิต เรื่อง หลักเกณฑ์ วิธีการ และเงื่อนไขในการจัดทําและการใช้แบบจําลองด้านเครดิตของสมาชิก และประกาศคณะกรรมการคุ้มครองข้อมูลเครดิต เรื่องการขอความยินยอมจากเจ้าของข้อมูลเพื่อให้สมาชิกนําข้อมูลที่ได้รับจากบริษัทข้อมูลเครดิตมาใช้จัดทําแบบจําลองด้านเครดิต โดยเป็นประกาศที่อาศัยอํานาจตาม พ.ร.บ.การประกอบธุรกิจข้อมูลเครดิต สำหรับประกาศทั้งสองฉบับลงนามโดย นายวิรไท สันติประภพ ผู้ว่าการธนาคารแห่งประเทศไทย (ธปท.) ในฐานะประธานคณะกรรมการคุ้มครองข้อมูลเครดิต สาระสำคัญคือการให้สมาชิกของบริษัทข้อมูลเครดิตแห่งชาติ (เครดิตบูโร) ทั้งที่เป็นสถาบันการเงิน หรือนิติบุคคลที่ประกอบธุรกิจให้สินเชื่อสามารถนำข้อมูลลูกค้าของตนไปใช้จัดทำแบบจำลองด้านเครดิตได้ หรือทำวิจัยข้อมูลบิ๊กดาต้าได้โดยอัตโนมัติอย่างไรก็ตาม ข้อมูลดังกล่าวต้องไม่สามารถระบุตัวตนหรือชื่อของเจ้าของข้อมูล รวมทั้งเจ้าของข้อมูลไม่ต้องเซ็นยินยอมเพิ่มเติม จากเดิมกฎหมายระบุให้เครดิตบูโร เปิดเผยข้อมูลได้เฉพาะที่ลูกค้าเซ็นยินยอมไว้เท่านั้นทั้งนี้ ประกาศดังกล่าวระบุว่า เป็นการออกหลักเกณฑ์เงื่อนไขเพื่อคุ้มครองสิทธิของเจ้าของข้อมูล ให้การจัดทําแบบจําลองด้านเครดิตมีมาตรฐานที่สอดคล้องกับมาตรฐานสากล และมีการควบคุมดูแลด้วยความโปร่งใส และผู้บริโภคได้รับบริการสินเชื่อที่สอดคล้องกับศักยภาพในการชําระหนี้ ซึ่งมีผลต่อความมั่นคงของระบบสถาบันการเงินด้านแหล่งข่าวจากวงการธนาคารพาณิชย์ เปิดเผยว่า แบบจำลองเครดิต คือ เครื่องมือที่ถูกสร้างขึ้นมาจากบิ๊กดาต้า (Big Data) โดยใช้วิธีการทางสถิติมากำหนดว่าจากบิ๊กดาต้ามีลักษณะสำคัญอะไรที่จะชี้ชัดถึงความสามารถในการชำระหนี้ในอนาคต เช่น คนที่มีอาชีพนี้ มีรายได้แบบนี้ อายุประมาณนี้ มีหนี้มากน้อยแบบนี้ ชำระหนี้ในช่วง 3 ปีในอดีตแบบนี้ หากมาขอกู้ในวันนี้จะมีโอกาสที่จะเป็นหนี้เสียในอนาคตมากน้อยเพียงใด เป็นต้น“ยอมรับว่าการยินยอมให้สถาบันการเงินและนิติบุคคลผู้ให้สินเชื่อ สามารถใช้ข้อมูลทำแบบจำลองเครดิตได้โดยอัตโนมัตินั้นจะทำให้ลดต้นทุนลงได้มาก เพราะมีข้อมูลมากพอที่จะวิเคราะห์พฤติกรรมลูกค้า โดยที่ผู้บริโภคไม่ต้องลงนามยินยอม” แหล่งข่าวระบุ